খড়দহে SIR শুনানিতে চরম ভোগান্তি, দফায় দফায় উত্তেজনা

খড়দহ: খড়দহ বিধানসভার (Khardah Assembly) অন্তর্গত বন্দিপুর পঞ্চায়েতে SIR শুনানিকে ঘিরে চরম ভোগান্তির ছবি সামনে এল। সোমবার বন্দিপুর পঞ্চায়েতের তিনটি ওয়ার্ডের জন্য ডাকা হয় এই শুনানি। তাতে ৮০০-রও বেশি মানুষকে হাজির হতে বলা হয়, যার জেরে সকাল থেকেই দীর্ঘ লাইনে দাঁড়িয়ে পড়েন সাধারণ মানুষ।

শুনানিতে হাজির হওয়া মানুষের মধ্যে অনেকেই ছিলেন আহত অবস্থায়। কেউ এসেছেন হাত ভাঙা নিয়ে, কেউ আবার মাথা ফাটা অবস্থায়। এমনকি প্রতিবন্ধী ব্যক্তিদেরও বাধ্য হয়ে শুনানিতে হাজির হতে দেখা যায়। পাশাপাশি, সকাল থেকে ছোট ছোট শিশুদের কোলে নিয়ে লাইনে বসে থাকতে বাধ্য হন অনেক অভিভাবক।

আরও পড়ুন: লোকালয়ে ঢুকে পরপর ৭ জনকে কামড়, আলিপুরদুয়ারে চিতাবাঘকে পিটিয়ে মারার অভিযোগ

দীর্ঘক্ষণ অপেক্ষা, পর্যাপ্ত ব্যবস্থার অভাব এবং ভিড়ের চাপে পরিস্থিতি ক্রমেই উত্তপ্ত হয়ে ওঠে। দফায় দফায় উত্তেজনা ছড়ালে পরিস্থিতি নিয়ন্ত্রণে আনতে মোতায়েন করা হয় RAF (Rapid Action Force)। নিরাপত্তা জোরদার করা হয় পঞ্চায়েত চত্বরে।

স্থানীয়দের অভিযোগ, শুনানির জন্য পর্যাপ্ত পরিকাঠামো ও ব্যবস্থাপনা না থাকায় সাধারণ মানুষকে অমানবিক পরিস্থিতির মুখে পড়তে হয়েছে। অনেকেই প্রশ্ন তুলেছেন, অসুস্থ ও আহত ব্যক্তিদের জন্য কেন আলাদা ব্যবস্থা রাখা হয়নি।

এই পরিস্থিতিতে মানুষের পাশে দাঁড়াতে দেখা যায় বন্দিপুর পঞ্চায়েতের সদস্য মাসুদ লস্করকে। তিনি লাইনে থাকা মানুষদের সঙ্গে কথা বলেন, পরিস্থিতি শান্ত রাখতে সহযোগিতা করেন এবং প্রশাসনের সঙ্গে সমন্বয় করে সমস্যা মেটানোর চেষ্টা করেন।

ঘটনাকে কেন্দ্র করে এলাকায় রাজনৈতিক চাপানউতোরও শুরু হয়েছে। প্রশাসনের তরফে যদিও জানানো হয়েছে, পরিস্থিতি বর্তমানে নিয়ন্ত্রণে রয়েছে। তবে এই ধরনের শুনানিতে ভবিষ্যতে আরও মানবিক ও পরিকল্পিত ব্যবস্থাপনার দাবি তুলছেন সাধারণ মানুষ।